CELEX: C2004/239/03
Language: el
Date: 2004-09-25 00:00:00
Title: Υπόθεση C-309/04: Αίτηση για την έκδοση προδικαστικής αποφάσεως που υπέβαλε το Bundesfinanzhof, με απόφαση της 20ής Απριλίου 2004 στην υπόθεση Fleisch-Winter GmbH & Co. KG κατά Hauptzollamt Hamburg-Jonas

25.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 239/2
            
         Αίτηση για την έκδοση προδικαστικής αποφάσεως που υπέβαλε το Bundesfinanzhof, με απόφαση της 20ής Απριλίου 2004 στην υπόθεση Fleisch-Winter GmbH & Co. KG κατά Hauptzollamt Hamburg-Jonas
   (Υπόθεση C-309/04)
   (2004/C 239/03)
   Με απόφαση της 20ής Απριλίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 21 Ιουλίου 2004, το Bundesfinanzhof, στο πλαίσιο της διαφοράς μεταξύ Fleisch-Winter GmbH & Co. KG και Hauptzollamt Hamburg-Jonas, ζητεί από το Δικαστήριο των Ευρωπαϊκών Κοινοτήτων να αποφανθεί επί των εξής ερωτημάτων:
   
               1.
            
            
               Αποκλείει την ύπαρξη υγιούς, ανόθευτης και σύμφωνης με τα συναλλακτικά ήθη ποιότητας κατά την έννοια του άρθρου 13, πρώτο εδάφιο, του κανονισμού (ΕΟΚ) αριθ. 3665/87 το γεγονός και μόνον ότι κατόπιν ερευνών των τελωνειακών αρχών προέκυψαν υπόνοιες ότι το επίμαχο προϊόν εμπίπτει σε διάταξη του κοινοτικού δικαίου που απαγορεύει τη διάθεσή του, συγκεκριμένα απαγορεύει την αποστολή προϊόντων —για τα οποία καταβάλλεται επιστροφή λόγω εξαγωγής— από ένα συγκεκριμένο κράτος μέλος σε άλλα κράτη μέλη και σε τρίτες χώρες ανεξαρτήτως της πραγματικής ποιότητας που έχει σε κάθε συγκεκριμένη περίπτωση το προϊόν ή της καταλληλότητάς του να διατεθεί στην αγορά;
            
         
               2.
            
            
               Περιλαμβάνεται η διαβεβαίωση σχετικά με την υγιή, ανόθευτη και σύμφωνη με τα συναλλακτικά ήθη ποιότητα κατά την έννοια του άρθρου 13, πρώτο εδάφιο, του κανονισμού (ΕΟΚ) αριθ. 3665/87, που παρέχεται με την ενώπιον των εθνικών αρχών υποβαλλόμενη αίτηση καταβολής της επιστροφής, μεταξύ των στοιχείων που προβλέπει το άρθρο 11, παράγραφος 1, δεύτερο εδάφιο σε συνδυασμό με το άρθρο 3, του κανονισμού (ΕΟΚ) αριθ. 3665/87;